Frá: Fjölmiðlatorginu ehf.

Efni: Umsögn um drög að frumvarpi um breytingu á lögum nr. 38/2011.
Sent í samráðsgátt stjórnvalda

Eins og fram kemur í kynningu málsins í samráðsgátt er frumvarpinu ætlað að framlengja stuðningskerfi stjórvalda við einkarekna miðla, en gildistími X. kafla fjölmiðlalaga nr. 38/2011 rann út um síðustu áramót.
Um leið og því er fagnað að til standi að halda áfram stuðningi við einkarekna fjölmiðla á Íslandi er lýst vonbrigðum með að áfram skuli vera þörf á stuðningi. Ægishjálmur Ríkisútvarpsins á íslenskum fjölmiðlamarkaði, einkum á sviði auglýsingastarfsemi er slíkur að vöxtum að við hann er erfitt að keppa, ekki síst í ljósi opinberra fjárframlaga úr ríkissjóði til stofnunarinnar.
Í örðu lagi eru það vonbrigði að ekki skuli hafa verið gerður reki að því að koma skattlagningu á tekjur erlendra aðila á íslenskum auglýsingamarkaði í sama horf og innlendir miðlar búa við.
Hvað reglur X. kafla laganna varðar hefði farið betur á því að endurskoðun ákvæða hans lyki á vorþingi og ekki þyrfti að taka milliskref með framlagningu frumvarpsins sem hér er til umræðu. Því er heitið að það verði gert á haustþingi komanda og því varla annar kostur fyrir þá sem undir lögin heyra að treysta því. 
Um lækkun hámarks mögulegs styrks úr 25% af stuðningshæfum rekstrarkostnaði í 22% er ekki sá munur á að um það atriði þurfi að fjölyrða. Hins vegar er rétt að vekja athygli á að annað og sambærilegt stuðningskerfi er við lýði hér á landi. Þar er átt við stuðningskerfi við kvikmyndagerð, sbr. III. kafla laga nr. 33/1999. Þar er að meginstefnu miðað við 35% af stuðningshæfum kostnaði.
Sé litið til markmiðsákvæðis þeirra laga segir þar í 1. gr: 

„Markmið laga þessara er að stuðla að eflingu innlendrar menningar og kynningar á sögu landsins og náttúru með tímabundnum stuðningi við kvikmyndir og sjónvarpsefni sem framleitt er hér á landi.“

Ekki fæst séð annað en að efnislega séu nákvæmlega sömu markmið með stuðningskerfi við innlenda miðla, sbr. 64. gr. d. fjölmiðlalaga nr. 38/2011. Segir þar:

„Í því skyni að styrkja lýðræðishlutverk fjölmiðla skal vera til staðar fyrirsjáanlegt stuðningskerfi. Markmið stuðningskerfisins er að styðja og efla ritstjórnir á einkareknum frétta- og dagskrármiðlum sem gefa út fréttir og fréttatengt efni og/eða fjalla um samfélagsleg málefni með því að veita einkareknu frétta- og dagskrármiðlunum rekstrarstuðning, sbr. 62. gr. g, vegna hluta kostnaðar sem fellur til við að afla og miðla slíku efni.“

Það er því áleitið að færa eigi hlutfall stuðningshæfs rekstarkostnaðar einkarekinna miðla til samræmis við það sem miðað er við varðandi kvikmyndagerð. Enda hafa stjórnvöld og aðilar í kvikmyndagerð lokið lofsorði á það fyrirkomulag.     


Kópavogi, 3. mars, 2025.

F.h. Fjölmiðlatorgsins ehf.


Jón Þórisson

